Бахъсэн щыпсэухэм афган зауэм хэтахэр ягу къагъэкIыж
Дыгъуасэ Бахъсэн къалэм щекIуэкIащ советыдзэхэр Афганистаным къызэрырашыжрэ илъэс 28-рэ зэрырикъум теухуа пэкIу.
ЗауэлI-интернационалистхэм зэрахьа лIыгъэр ягу къагъэкIыжын папщIэ къызэхуэсат район, къалэ администрацэхэм, дзэ комиссариатым я унафэщIхэр, «Урысейм и ДОСААФ» зэгухьэныгъэм, зауэм, лэжьыгъэм я ветеранхэм я советхэм, «Урысей зэкъуэт» партым и къудамэу районым щыIэм я лIыкIуэхэр, апхуэдэу ХьэтIохъущыкъуей къуажэм дэт кадет интернат-школым и гъэсэнхэр.
Я къалэныр ягъэзащIэурэ хэкIуэда зауэлIхэм къызэхуэсахэр зы дакъикъэкIэ яхуэщыгъуащ.
ПэкIум и кIэухым абы хэтахэм удз гъэгъахэр тралъхьащ Хэку зауэшхуэм хэкIуэдахэм я фэеплъым.
Афганистаным щекIуэкIа зауэм Бахъсэн районым щыщу щIалэ 247-рэ хэтащ. Абыхэм ящыщу иджыпсту псэууэ къэнэжар цIыхуи 198-рэщ.
Чылар Аринэ.
